钦定古今图书集成/明伦汇编/官常典/第788卷 > 李参
## 钦定古今图书集成/明伦汇编/官常典/第788卷 > 李参

按《宋史》本传：“参字清臣，郓州须城人。以荫知盐山县。
岁饥，谕富室出粟，平其直予民，不能籴者，给以糟籺，
所活数万。通判定州，都部署夏守恩贪滥不法，转运
使使参按之，得其事，守恩谪死，知荆门军。荆门岁以
夏伐竹并税簿输荆南造舟，积日久，多蠹恶，不可用，
牙校破产不偿责。参请冬伐竹，度其费以给，馀，募商”
人与为市，遂除其害。历知兴元府、淮南京西、陕西转
运使。部多戍兵，苦食少，参审订其阙，令民自隐度麦
粟之赢，先贷以钱，俟谷熟还之官，号“青苗钱”，经数年
廪有羡粮，《熙宁青苗法》盖萌于此矣。朝廷患边费益
广，参建议辇钱边郡以平估籴，权罢入中法，比其去，
省榷货钱千万计。召为盐铁副使，以右谏议大夫为
河北都转运使。与安抚使郭申锡相视决河，议不协，
又与真定吕溱相恶，二人皆得罪。参移使河东，知荆
南。嘉祐七年，召为三司使，参知政事孙抃曰：“参为主
计，外台将承风刻剥天下，天下之民困矣。”乃改群牧
使。诏王安石、王陶置局经度国计。参言：“官各有职，臣
若不任事，当从废黜。不然，乞罢此局。”从之。治平初，加
集贤院学士、知瀛州，赐黄金百两。帅臣有赐，自参始。
再迁枢密直学士、知秦州。蕃酋药家族作乱，讨平之，
得良田五百顷，以募弓箭手。居镇阅岁，未尝以边事
闻。英宗遣使问故，对曰：“将在边，期于无事而已，不敢
妄以寇贻主忧。”以疾解边任，判西京御史台，起知曹、
濮二州。神宗久知其才，书姓名于殿柱，以知永兴军
不行，卒，年七十四。参无学术，然刚果严深，喜发擿奸
伏，不假贷，事至即决，虽簿书纤悉不遗，时称“能吏。”